b'\n_START_ARTICLE_\nProbleemilahendus\n_START_PARAGRAPH_\nProbleemilahendus (inglise keeles problem solving) on operatsioonide v\xc3\xb5i toimingute j\xc3\xa4rjekord, mis v\xc3\xb5ib viia probleemi lahendamiseni._NEWLINE_Probleemilahendus on sageli protsess, mille puhul alustatakse mingist algolekust ja j\xc3\xa4tkatakse otsingutega probleemiruumis, et leida soovitud sihti. Edukas probleemilahendus eeldab algoleku, antud sihile vastava aktsepteeritava tulemuse ning probleemiruumi m\xc3\xa4\xc3\xa4ratlevate elementide v\xc3\xb5i operatsioonide teadmist.\n_START_SECTION_\nProbleemide lahendamine suhtlemisel\n_START_PARAGRAPH_\nProbleem on soovimatu seisund v\xc3\xb5i olukord, mille korral on asjaosalistel osaliselt v\xc3\xb5i t\xc3\xa4ielikult erinevad vajadused, kuid m\xc3\xa4rgatavalt v\xc3\xa4hem negatiivseid emotsioone kui konflikti korral, ja seet\xc3\xb5ttu on ka v\xc3\xa4ljavaade probleemi lahendamiseks \xc3\xbchise arutelu abil suhteliselt hea. K\xc3\xbcll aga on kaua lahendamata probleemil risk kujuneda konfliktiks._NEWLINE_Probleemi m\xc3\xa4\xc3\xa4ratlemiseks soovitatakse esimese sammuna m\xc3\xa4\xc3\xa4rata \xc3\xa4ra tema asukoht. Seda v\xc3\xb5imaldab Gordoni aken.\n_START_SECTION_\nProbleemi (konflikti) 6-astmeline lahendamine\n_START_PARAGRAPH_\nProbleemi lahendamine v\xc3\xb5idan-v\xc3\xb5idad meetodil koosneb j\xc3\xa4rgmistest astmetest:_NEWLINE_I ASTE - probleemi t\xc3\xa4psem m\xc3\xa4\xc3\xa4ratlemine vajaduste (mitte v\xc3\xb5istlevate lahenduste) kaudu._NEWLINE_A. Oma vajaduste v\xc3\xa4ljendamine selgete mina-teadetena._NEWLINE_B. Teise vajaduste aktiivne kuulamine, sh teise vajaduste omapoolne s\xc3\xb5nastamine, et kontrollida oma m\xc3\xb5istmise t\xc3\xa4psust; teise viha ja \xc2\xa0kaitsehoiakute korral erinevate aktiivse kuulamise tehnikate korduv kasutamine._NEWLINE_C. Probleemi v\xc3\xb5i konflikti m\xc3\xb5lemale vastuv\xc3\xb5etava m\xc3\xa4\xc3\xa4ratluse leidmine._NEWLINE_II ASTE - v\xc3\xb5imalike lahenduste genereerimine._NEWLINE_A. Teise v\xc3\xb5imalike lahenduste kuulamine._NEWLINE_B. Oma v\xc3\xb5imalike lahenduste esitamine mina-keeles._NEWLINE_C. \xc3\x9chiste lahenduste genereerimine._NEWLINE_D. Kui lahenduste leidmine ei edene, siis vajaduste meenutamine._NEWLINE_III ASTE - lahenduste hindamine._NEWLINE_A. Erinevate lahenduste n\xc3\xb5rkade kohtade leidmine._NEWLINE_B. Perspektiivikate lahenduste parandamine ja t\xc3\xa4iendamine._NEWLINE_C. V\xc3\xb5imalike uute lahenduste l\xc3\xa4biarutamine ja hindamine._NEWLINE_IV ASTE - m\xc3\xb5lemale vastuv\xc3\xb5etava lahenduse valimine._NEWLINE_A. Parima lahenduse v\xc3\xa4ljavalimine._NEWLINE_B. Lahenduse veelkordne s\xc3\xb5nastamine, et kontrollida m\xc3\xb5istmise t\xc3\xa4psust._NEWLINE_V ASTE - lahenduse elluviimine._NEWLINE_A. Otsustamine, kes mis ajaks mida teeb._NEWLINE_B. Kokkulepe selles suhtes, mis juhtub kui osapooled lubatut ei tee._NEWLINE_VI ASTE - lahenduse hindamine._NEWLINE_A. Teise tunnete kuulamine ja oma tunnetest r\xc3\xa4\xc3\xa4kimine seoses valitud lahendusega._NEWLINE_B. \xc2\xa0Vajadusel lahenduse hilisem \xc3\xbclevaatamine._NEWLINE_Erinevaid lahendusvariante tuleb hinnata mitte niiv\xc3\xb5rd riski ja kasu absoluutv\xc3\xa4\xc3\xa4rtuste j\xc3\xa4rgi, kuiv\xc3\xb5rd riski ja kasu omavahelise suhte alusel (parem on v\xc3\xa4iksem vastur\xc3\xa4\xc3\xa4kivus valitud lahenduse kvaliteedi ja selle lahenduse riskide vahel, mis pakub summaarselt suurema v\xc3\xb5imaluse \xc3\xb5nnestuda)._NEWLINE_Isegi kui tulemusest selgub, et kellegi vajadusi pole piisavalt arvestatud ja lepitakse kokku uue lahenduse otsimises, on soodustab omavahelist suhtlemist osapoolte hoiak: halvad on lahendused, mitte inimesed.'